text: Handlende siger nej til vej 
  13 oktober 2015 kl. 19.37
  Planerne om en omfartsvej ved Ribe falder ikke i god jord hos detailhandelen i byen. De frygter tab af kunder og penge.
  Vejdirektoratet har offentliggjort rapport med grundlæggende to linjeføringer. En A og en B. Men for mange handlende i Ribe, som for en meget stor del lever af turister, er det mere et spørgsmål om pest eller kolera. De frygter, at en omfartsvej sender turister og "strejfkunder" forbi byen i stedet for ind i byen.
  Blandt dem er direktør i CB Auto, Christian Brandt, der er en af 14 autoforhandlere i byen:
  - Vi regner med at 20 procent af vores kunder er folk, der kommer tilfædigt forbi, siger han til TV SYD.
  Skohandler Connie Hansen, Skoringen i Ribes gågade, er heller ikke begejstret. Hun har spurgt i organisationen Dansk Detail, og siger:
  - Der er ingen tvivl om, at erfaringer fra andre byer, der har fået en omfartsvej - som Fredericia, Vordingborg, Nyborg og Svendborg - viser at de handlende i midbyen mister omsætning.
  På Ribe Campingplads lige udenfor byen er ejeren Sanne Stammose Tonnesen godt bekymret. Hun regner med at miste 5-10 procent af kunderne på den konto.
  - Campister er frie mobile folk, der ikke altid har besluttet sig for at ende turen i en bestemt by eller en bestemt campingplads. Dem har vi mange af her, siger hun til TV SYD.
  Omfartsvejen vil - alt afhængig hvilken linjeføring folketingspolitikerne vælger - koste mellem 416 og 530 millioner kroner. Det betyder ifølge Vejdirektoratet en besparelse på 2,5 - 4 minutter. De lokale med ærinde i midtbyen vil ikke spare tid.
  De handlende undrer sig over omfartsvejen. De mener slet ikke der er trafikale problemer at løse.
  - Der var tidligere alvorlige bilkøer især om lørdagen, når de tyske turister skulle til og fra sommerhusene langs Vestkysten, men i dag tager mange af dem motorvejen over Esbjerg og Kolding og kommer sler ikke den her vej mere, siger Christian Brandt.   
  Skohandler Connie Hansen er enig:
  - Der er ingen bilkøer. Jeg bor i Gredstedbro og skal frem og tilabge på arbejde to gange om dagen, så - ja trafikken kan gå lidt langsomt men bilkøer...nej!  
  Den 28. oktober er der borgermøde i Ribe.
  